b'\n_START_ARTICLE_\nParma (pokrajina)\n_START_SECTION_\nZgodovinske zanimivosti\n_START_PARAGRAPH_\nZgornji tok reke Enza in njenih pritokov je zgodovinsko zelo zanimivo podro\xc4\x8dje. Ozemlje je bilo v srednjem veku med posestvi Matilde iz Canosse, ki so zavzemala velik del Apeninskega polotoka. Njeni vazali, ki so bivali v teh zakotnih gorskih krajih, so bili zadol\xc5\xbeeni za nadzor nad mejami ogromne kne\xc5\xbeevine in so zagotavljali fevdalki dolo\xc4\x8deno \xc5\xa1tevilo dobro izurjenih vitezov oziroma konjenikov. V zameno se Matildina oblast ni vtikala v njihovo notranjo upravo, kar jim je dejansko zagotavljalo popolno samostojnost. Dogovor v tem smislu je bil podpisan \xc5\xbee leta 1039, a prebivalci tega ozemlja, ki je znano pod skupnim imenom Doline vitezov, so \xc5\xa1e ve\xc4\x8d stoletij uveljavljali svojo avtonomijo. Celo zdru\xc5\xbeitev Italije, ki je formalno preklicala vse dotedanje privilegije vitezov, ni imela prakti\xc4\x8dnega pomena. \xc5\xa0ele druga svetovna vojna, med katero je po teh dolinah potekala "gotska linija" (nem.: Gotenstellung), to je fronta med nacifa\xc5\xa1isti in angloameri\xc5\xa1kimi zavezniki, je potomce nekdanjih vitezov izena\xc4\x8dila z ostalimi dr\xc5\xbeavljani.'